**צבא הגנה לישראל**

**צו מס' 2230**

**צו בדבר השבתה מינהלית בגין כניסה לשטח A (יהודה ושומרון) (מס' 2230) (הוראת שעה), התשפ"ה-2025**

בתוקף סמכותי כמפקד כוחות צה"ל באזור, לאור הנסיבות הביטחוניות יוצאות הדופן השוררות כיום באזור, והואיל וטעמי ביטחון האזור והשמירה על הסדר הציבורי מחייבים זאת, הנני מצווה בזאת לאמור:

|  |  |  |
| --- | --- | --- |
| **הגדרות** | 1. | "קצין משטרה" - קצין במשטרה בדרגת מפקח ומעלה;"קצין המשטרה הממונה" - קצין משטרה בדרגת סגן ניצב ומעלה, שהוסמך כממונה לפי צו זה על ידי מפקד כוחות צה"ל באזור. |
|  |  |  |  |  |
| **איסור מנהלי על שימוש בכלי רכב** | 2. | (א) | (1) | קצין משטרה רשאי להורות על איסור שימוש בכלי רכב, אם מצא כי שני אנשים או יותר הפרו את הוראות ההכרזה בדבר סגירת שטח (איסור כניסה ושהייה) (ישראלים) (אזור A), תשס"א-2000, תוך שימוש בכלי רכב זה. |
|  |  |  |  |  |
|  |  |  | (2) | תקופת האיסור תהא 60 ימים. |
|  |  |  |  |  |
|  |  |  | (3) | ניתנה הודעת איסור שימוש מכוח צו זה ביחס לאותו כלי רכב במהלך שלוש השנים האחרונות, תקופת האיסור תהא 90 ימים. |
|  |  |  |  |  |
|  |  |  | (4) | החליט קצין משטרה כאמור בסעיף 2(א)(1), ימסור לנהג כלי הרכב הודעה האוסרת את השימוש בכלי הרכב (להלן – הודעת איסור שימוש) וייטול את רשיון הרכב. |
|  |  |  |  |  |
|  |  |  | (5) | המשטרה תדווח לרשות הרישוי על מתן הודעת איסור השימוש לפי צו זה. העתק ההודעה יישלח לבעל כלי הרכב אם לא נמסר לו במעמד המסירה. |
|  |  |  |  |
|  |  | (ב) | (1) | בהודעת איסור השימוש יפורט המגרש שבו יוחזק כלי הרכב במהלך תקופת האיסור, בהתחשב בהצעת הנהג ובאישור קצין המשטרה בהתאם למגרשים שיועדו לכך;  |
|  |  |  |  |  |
|  |  |  | (2) | הוראות שנקבעו מכוח סעיף 84(ב)(2) לצו בדבר תעבורה [נוסח משולב] (יהודה ושומרון) (מס' 1805), תשע"ט- 2018 יחולו על קביעת מגרשים לפי סעיף זה בשינויים המחויבים. |
|  |  |  |  |
|  |  | (ג) | לא ייעשה שימוש בכלי רכב שלגביו ניתנה הודעת איסור שימוש, למעט לשם העברתו למגרש המיועד כנדרש בסעיף קטן (ב), במקומות ובמועדים שצוינו בהודעה, ולא יעבירו מהמקום שנקבע להעמדת כלי הרכב אלא לאחר קבלת אישור בכתב מקצין משטרה. |
|  |  |  |  |
|  |  | (ד) | הורה קצין משטרה על איסור שימוש בכלי הרכב, תודיע המשטרה לרשות הרישוי על מתן הודעת איסור שימוש לפי סעיף זה; העתק מהודעת איסור השימוש יישלח לבעל כלי הרכב, אם לא נמסר לו במעמד מסירת הודעת איסור השימוש;  |
|  |  |  |  |
|  |  | (ה) | ניתנה הודעת איסור שימוש לפי סעיף זה, ולא ניטל רשיון הרכב, ימסור בעל כלי הרכב את רשיון הרכב לרשות שנקבעה בתקנות, לאחר שהובא לידיעתו דבר מתן הודעת איסור השימוש. |
|  |  |  |  |
| **איסור שימוש בכלי רכב – ביצוע ופיקוח** | 3. | סמכויות השוטר לפי סעיף 89(ב) לצו בדבר תעבורה [נוסח משולב] (יהודה ושומרון) (מס' 1805), תשע"ט-2018, יחולו גם לעניין צו זה. |
|  |  |  |  |
| **שינוע כלי רכב למגרש והעמדתו בו** | 4. | (א) | הוצאות שינוע ואחסון כלי רכב במגרש, בשיעור שנקבע לפי סעיף 2(ב), ישולמו על ידי בעל כלי הרכב. קצין המשטרה הממונה רשאי לעכב את שחרור כלי הרכב עד לתשלום ההוצאות הנדרשות; בתקופת העיכוב ימשיך בעל כלי הרכב לשלם הוצאות העמדת כלי הרכב במגרש. |
|  |  |  |  |
|  |  | (ב) | חלפו 60 ימים מתום תקופת איסור השימוש ולא שילם בעל כלי הרכב הוצאות אלו כאמור בסעיף קטן (א), יקבע ראש המנהל האזרחי את אופן המשך הטיפול בכלי הרכב. |
|  |  |  |  |
|  |  | (ג) | קצין המשטרה הממונה רשאי, לפי בקשה שתוגש לו, להפחית מהסכום האמור בסעיף (א) או להאריך את התקופה המנויה בסעיף (ב), ובלבד שנתן הזדמנות למי שעלול להיפגע מהחלטתו להשמיע את טענותיו בפניו. |
|  |  |  |  |
| **השגה** | 5. | (א) | בעל כלי הרכב או הנהג שקיבל את הודעת איסור השימוש רשאי להגיש השגה בכתב לקצין המשטרה הממונה. |
|  |  |  |  |
|  |  | (ב) | קצין המשטרה הממונה יבטל את הוראת איסור השימוש אם הוכח בפניו כי התקיים אחד מאלה: |
|  |  |  |  |
|  |  |  | (1) | כלי הרכב נלקח מבעליו בלי ידיעתו ובלי הסכמתו; |
|  |  |  |  |  |
|  |  |  | (2) | הנהג פעל בניגוד להוראות מפורשות של בעל כלי הרכב, והבעלים נקט באמצעים סבירים למניעת ההפרה. |
|  |  |  |  |  |
|  |  | (ג) | על אף האמור בסעיף קטן (ב), קצין המשטרה הממונה רשאי לבטל את הודעת איסור השימוש או לקצרה, בתנאים או ללא תנאים, אם התקיימו נסיבות אחרות מאלה האמורות בסעיף קטן (ב), המצדיקות זאת. לעניין זה, קצין המשטרה רשאי לשקול את הזיקה בין בעל כלי הרכב לבין מי שנהג בו.  |
|  |  |  |  |
|  |  | (ד) | קצין המשטרה הממונה ישיב להשגה בכתב תוך 7 ימים ממועד קבלתה. |
|  |  |  |  |
| **ערעור** | 6. | (א) | על החלטת קצין המשטרה הממונה לפי צו זה ניתן לערער בפני ועדת הערעורים כהגדרתה בסעיפים 296 ו-297 לצו בדבר הוראות ביטחון [נוסח משולב] (יהודה והשומרון) (מס' 1651), תש"ע-2009 (להלן – ועדת הערעורים). |
|  |  |  |  |
|  |  | (ב) | בהליך הערעור לפי צו זה יחולו סדרי הדין ודיני הראיות החלים על בית המשפט הצבאי בדיון לפני ועדת הערעורים בערעור בהתאם להוראות סעיף 296 ו-297 לצו בדבר הוראות ביטחון [נוסח משולב] (יהודה והשומרון) (מס' 1651), תש"ע-2009 וההוראות שהוצאו מכוחו. |
|  |  |  |  |
| **החזרת רשיון הרכב** | 7. | המשטרה תחזיר לבעל כלי הרכב את רשיון הרכב בתוך 72 שעות מתום תקופת איסור השימוש או בהתאם להחלטת קצין המשטרה הממונה או ועדת הערעורים לפי העניין. |
|  |  |  |
| **הפסקת איסור שימוש** | 8. | לא ניתנה החלטת קצין המשטרה הממונה או ועדת הערעורים תוך 60 יום מיום ההוראה על איסור השימוש ונטילת רשיון הרכב ולא הורה קצין המשטרה הממונה או ועדת הערעורים הוראה אחרת, יופסק איסור השימוש ויוחזר רשיון רכב לבעליו. |
|  |  |  |
| **תחילה ותוקף** | 9. | תחילתו של צו זה ביום חתימתו, הצו יעמוד בתוקף עד ליום א' בטבת התשפ"ח (31 בדצמבר 2027).  |
|  |  |  |
| **תשריר** | 10. | ניתנה הוראה מכוח צו זה קודם למועד פקיעתו, תעמוד הוראה זו בעינה והוראות הצו יחולו לגביה גם לאחר פקיעתו. |
|  |  |  |
| **השם** | 11. | צו זה ייקרא "השבתה מינהלית בגין כניסה לשטחי A (יהודה ושומרון) (מס' 2230) (הוראת שעה), התשפ"ה-2025". |

|  |  |  |
| --- | --- | --- |
| **כ"ב בניסן התשפ"ה20 באפריל 2025**  |  | **אלוף אבי בלוט מפקד כוחות צה"ל באזור יהודה ושומרון** |